เปิดตัวตราสัญลักษณ์การเป็นเจ้าภาพเอเปคของไทย ใช้ชะลอมเป็นสัญลักษณ์สำคัญ แสดงถึงการค้าที่สอดประสานกันอย่างเหนียวแน่น คงทน
นายดอน ปรมัตถ์วินัย รองนายกรัฐมนตรีและรัฐมนตรีว่าการกระทรวงการต่างประเทศ พร้อมด้วยนายอนุชา นาคาศัย รัฐมนตรีประจำสำนักนายกรัฐมนตรี ร่วมในพิธีเปิดตราสัญลักษณ์การเป็นเจ้าภาพเอเปคของไทยปี 2565 ที่ THARA HALL ICONSIAM ซึ่งเป็นผลงานของนายชวนนท์ วงศ์ตระกูลจง นิสิตจุฬาลงกรณ์มหาวิทยาลัย ที่ได้รับแรงบันดาลใจมาจากชะลอม ซึ่งเป็นเครื่องจักสานไทย ที่ใช้ใส่สิ่งของในการเดินทาง หรือนำไปมอบกับบุคคลที่เคารพของไทยจากรุ่นสู่รุ่น อีกทั้งยังเป็นสัญลักษณ์การค้าขายของไทยมาแต่โบราณ สะท้อนผ่านเส้นตอกไม้ไผ่ที่สอดประสานกัน ด้วยลายเฉลวโปร่ง ทั้งแข็งแรงและยืดหยุ่น เหนียวแน่นและคงทน ซึ่งเป็นภาพลักษณ์ของการโอบอุ้มเศรษฐกิจไทยและเศรษฐกิจโลกให้มั่นคง มั่งคั่งและยั่งยืน นายดอน กล่าวว่า การเป็นเจ้าภาพเอเปคของไทย มีความหมายสำคัญ เนื่องจากเป็นการเปิดโอกาสให้ไทย ริเริ่มนำเรื่องหรือวาระการประชุม เสนอต่อที่ประชุม ซึ่งจะสะท้อนถึงแนวคิด ความสร้างสรรค์ ถึงความเป็นผู้นำของประเทศ โดยเฉพาะเรื่องโมเดลเศรษฐกิจ BCG ที่ไทยจะหยิบยกขึ้นมาเป็นหนึ่งในประเด็นหลักของการประชุมเอเปค  ประจำปี 2565 ภายใต้หัวข้อ “Open Connect Balance” หรือ “เปิดกว้าง สร้างสัมพันธ์ เชื่อมโยงกัน สู่สมดุล” เชิญชวนประชาชนชาวไทยทุกคน เป็นเจ้าภาพที่ดีร่วมกันนอกจากนี้ ภายในงานเปิดตัวตราสัญลักษณ์การเป็นเจ้าภาพเอเปคของไทย ยังมีการจัดนิทรรศการเกี่ยวกับเอเปคตราสัญลักษณ์การเป็นเจ้าภาพเอเปคของไทย ที่มีการบอกเล่าถึงแรงบันดาลใจ ความหมาย ตลอดจนเกร็ดความรู้เกี่ยวกับเอเปค เพื่อสร้างความเข้าใจและตระหนักรู้